Nordjyllands Politi anholdt omkring klokken 03, natten til torsdag to personer i forbindelse med et røveri mod Spar-købmanden i Løkken onsdag aften. Her truede en ung mand omkring klokken 22 personalet med en køkkenkniv og fik kassebeholdningen udleveret. Over hovedet havde røveren en pose med huller til øjnene. Vicepolitikommissær Peter Skovbak fortæller at de to anholdte er mænd på henholdsvis 21 og 24 år, og uden at uddybe nærmere fortæller han at politiet har en meget kraftig formodning om at den 21-årige er den maskerede røver. - Vi regner med at han bliver fremstillet i grundlovsforhør klokken 13, men vi vil gerne have lukket dørene, så jeg kan ikke sige meget mere, siger Peter Skovbak. Han forventer at den 24-årige mand vil blive løsladt, men det er endnu ikke endeligt afgjort.

Referat:
21-årig anholdt for røveri mod Spar-købmand i Løkken.